建都十二韻
作者：杜甫
朝代：唐

paragraphs: 蒼生未蘇息，胡馬半乾坤。
議在雲臺上，誰扶黃屋尊。
建都分魏闕，下韶闢荆門。
恐失東人望，其如西極存。
時危當雪恥，計大豈輕論。
雖倚三階正，終愁萬國飜。
牽裾恨不死，漏網荷殊恩。
永負漢庭哭，遙憐湘水魂。
窮冬客江劒，隨事有田園。
風斷青蒲節，霜埋翠竹根。
衣冠空穰穰，關輔久昏昏。
願枉長安日，光輝照北原。